De Havilland DH. 83 Fox Moth

de Havilland DH. 83 Fox Moth var et passasjerfly med to vingesett (et biplan) bygget hos de Havilland tidlig på 1930-tallet. 

Flyet som hadde en de Havilland Gipsy inverted (hengende) rekkemotor ble konstruert av de Havillands designer A. E. Hagg sent i 1931. Flyet skulle ha en overkommelig pris og være et økonomisk passasjerfly. Mange komponenter, inklusive motoren, vinger og understell var identiske med de som ble brukt på Tiger Moth. Tiger Moth ble på den tiden bygget i et stort antall som militære treningsfly og komponenter ble tilpasset det nye finerkledde skroget. Flygeren satt i en opphøyet sittebrønn bak den lille, innlukkede passasjercabinen som vanligvis hadde fire seter for kortere turer og tre seter for en noe lenger distanse. 

Prototypen ble sendt til Canada hvor den ble mottatt med interesse og to fly ble bygget ved de Havillands fabrikk i Toronto. Produksjonen ble gjenopptatt i 1946 da de Havilland kunne stille om fra krigsproduksjon til bygging av sivile fly. Ytterligere 52 fly ble da bygget i Canada. De britiskproduserte flyene ble for det meste brukt på kortere ruter på De britiske øyer. 

Total produksjon av DH.83 Fox Moth var 154, av disse ble 98 bygget i England, 2 i Australia og 54 i Canada. De ble utrustet med forskjellig Gipsy Major motorer, på henholdsvis 130 hk og 145 hk. 

Varianter
 DH.83 Fox Moth: Lett transportfly. 98 bygget i England samt ytterligere to i Australia og to i Canada.
 DH.83C Fox Moth: 52 bygget i Canada etter andre verdenskrig.
 Chidorigo: en japansk-bygget kopi, utstyrt med en 150 Hk stjernemotor. Bare ett fly av denne varianten (registrert som J-BBJI) ble bygget av Japan Aerial Transport Company, som også hadde fire britiskbygde Fox Moth

 Tekniske data 
 Type: Lett transportfly
 Motor: de Havilland Gipsy Major fire-sylindret rekkemotor på  130 hk
 Ytelser: 
Toppfart 182 km/t
Marsjfart 154 km/t
Marsjhøyde 3 870 m
Rekkevidde: 579 km
 Vekt:
 Vekt uten last: 499 kg
 Max startvekt: 939 kg
 Mål: 
 Vingespenn 9,41 m
 Lengde 7,85 m
 Høyde 2,68 m
 Vingeflate 24,25 m²

Eksterne lenker
  Restaurert utgave fra New Zealand
 The de Havilland Moth Club

Kategori:De Havilland-luftfartøy
Kategori:Passasjerfly
Kategori:Enmotors propelldrevne luftfartøy
Kategori:Biplan